Produktiwiteit van plaas tot staat kan skuld beveg | Landbou
Desert Raisins voer rosyne uit na lande en streke soos Asië, die Europese Unie, Nieu-Seeland, Noord- en Suid-Amerika, Brittanje, Rusland, China, die Midde-Ooste en Afrika. Foto: Vida Booysen
Groter produktiwiteit gaan vanjaar die sleutel tot Suid-Afrika se ekonomiese groei móét wees.
Dit is nie net die staat wat meer produktief moet wees nie, maar ook maatskappye en boerderye, sê mnr. André du Toit, besturende direkteur van Pakhouse Brands, deel van die BKB-groep. Hy het op Keimoes met rosyntjieprodusente gepraat oor die groep se nuwe handelsmerk vir uitvoerrosyne, Desert Raisins, asook die hernieude klem op gehalte en groter doeltreffendheid.
Hy het verwys na Suid-Afrika se kommerwekkend hoë skuldvlakke en vermoë om sy skuld as persentasie van sy bruto binnelandse produk in toom te hou en gewaarsku as dit, soos ekonome voorspel, binne die volgende jaar tot meer as 100% van die bruto binnelandse produk (BBP) styg, gaan Suid-Afrika 'n soortgelyke skuldkrisis beleef as Griekeland, wat 'n paar jaar gelede nie meer sy skuldeisers kon betaal nie.
"Die Suid-Afrikaanse ekonomie moet teen 3,5% per jaar groei om daardie soort skuldvlakke te regverdig. As die ekonomie egter stilstaan, ontstaan probleme. Die kwessie is nie die lening as sodanig nie, maar hoe produktief die geld aangewend word."
Die staat gaan sy werksmag moet verklein en onderhandel om nie salarisverhogings te gee nie, en maatskappye moet selfs meer doen om hul produktiwiteit en doeltreffendheid te verhoog. "Ons doen dit reeds en het die afgelope vier tot vyf maande bykans R10 miljoen bestee om die produktiwiteit in ons pakhuise te verbeter."
Mnr. André du Toit, besturende direkteur van Pakhouse Brands, deel van die BKB-groep. Foto: Vida Booysen
Ook op die plase sal produktiwiteit 'n deurlopende prioriteit moet bly, sê Du Toit. Gehalte gaan in dié tyd swaarder weeg as volume. "Daar is twee plekke waar jy druk kry in die mark: eerstens as jy duur produkte verkoop, want mense het nou minder geld, en tweedens as jou gehalte swak is."
Aan die prys kan dikwels nie veel gedoen word nie, maar gehalte kan altyd verbeter. "Ons moet seker wees dat ons produktiwiteit binne die pakhuis handhaaf, ons moet reg pak en sorg dat die produk wat uitgaan, se gehalte reg is. Dit moet 'n prioriteit wees op elke plaas, nes dit vir Desert Raisins, BKB en vir die regering moet wees, as ons die verlangde groeikoers vanjaar wil handhaaf."
Oor die naamsverandering het Du Toit gesê die ou handelsmerk, Fruits du Sud, gaan steeds gebruik word in spesifike streke waar die naam waarde kan gee. Desert Raisins, die nuwe handelsmerk, is reeds versprei na die groep se internasionale kliënte en dis baie goed ontvang. Produksie is hoofsaaklik naby Kanoneiland in die Noord-Kaap aan die oewer van die Oranjerivier, waar die halfwoestynklimaat ideaal vir die rosyne is.